b'\n_START_ARTICLE_\nDacian Ciolo\xc8\x99\n_START_SECTION_\nOrigine \xc8\x99i studii\n_START_PARAGRAPH_\nDacian Ciolo\xc8\x99 s-a n\xc4\x83scut pe 27 iulie 1969 \xc3\xaen Zal\xc4\x83u. O parte a copil\xc4\x83riei a petrecut-o la Pericei, comuna din care este originar\xc4\x83 mama sa. Dup\xc4\x83 absolvirea \xc3\xaen 1987 a studiilor medii la Liceul Agricol din \xc8\x98imleu Silvaniei, a urmat cursurile Facult\xc4\x83\xc8\x9bii de Horticultur\xc4\x83 din cadrul Universit\xc4\x83\xc8\x9bii de \xc8\x98tiin\xc8\x9be Agricole \xc8\x99i Medicin\xc4\x83 Veterinar\xc4\x83 din Cluj-Napoca (1989\xe2\x80\x931994), ob\xc8\x9bin\xc3\xa2nd diploma de inginer horticultor. A urmat apoi studii de agronomie aprofundat\xc4\x83, specializarea \xe2\x80\x9eSisteme de produc\xc8\x9bie \xc8\x99i dezvoltare rural\xc4\x83\xe2\x80\x9d la \xc3\x89cole nationale sup\xc3\xa9rieure agronomique din Rennes (1995\xe2\x80\x931996), beneficiind de o burs\xc4\x83 guvernamental\xc4\x83 francez\xc4\x83 \xc8\x99i un master \xc8\x99tiin\xc8\x9bific \xc3\xaen \xe2\x80\x9eEconomia dezvolt\xc4\x83rii agricole, agroalimentare \xc8\x99i rurale\xe2\x80\x9d la \xc3\x89cole nationale sup\xc3\xa9rieure agronomique \xc8\x99i Universit\xc3\xa9 Montpellier-I (1996\xe2\x80\x931997). Din 2000 este doctorand \xc3\xaen economia dezvolt\xc4\x83rii agricole, agroalimentare \xc8\x99i rurale la Institutul Na\xc8\x9bional de Cercet\xc4\x83ri Agronomice din cadrul \xc3\x89cole nationale sup\xc3\xa9rieure agronomique din Montpellier._NEWLINE_\xc3\x8en perioada studen\xc8\x9biei a fost reprezentant al studen\xc8\x9bilor \xc3\xaen senatul Universit\xc4\x83\xc8\x9bii de \xc8\x98tiin\xc8\x9be Agricole \xc8\x99i Medicin\xc4\x83 Veterinar\xc4\x83 \xc8\x99i \xc3\xaen consiliul de administra\xc8\x9bie al Facult\xc4\x83\xc8\x9bii de Horticultur\xc4\x83 din Cluj-Napoca (1990\xe2\x80\x931995), coordonator al programului de stagii pentru studen\xc8\x9bii USAMV Cluj-Napoca \xc3\xaen ferme agricole din Fran\xc8\x9ba (1992\xe2\x80\x931995) \xc8\x99i ini\xc8\x9biator \xc8\x99i membru fondator al asocia\xc8\x9biei profesionale AGROECOLOGIA (1995). \xc3\x8en anul 2000 a devenit membru al Grupului din Bruges, grup european independent de analize \xc8\x99i propuneri privind politica agricol\xc4\x83 comun\xc4\x83 a Uniunii Europene._NEWLINE_A urmat stagii practice totaliz\xc3\xa2nd 13 luni \xc3\xaen ferme de agricultur\xc4\x83 ecologic\xc4\x83 sub egida Federa\xc8\x9biei Regionale a Agricultorilor Ecologici din Bretania (1991\xe2\x80\x931996), studiind administrarea fermelor agricole familiale, principiile agriculturii durabile \xc8\x99i organizarea interprofesional\xc4\x83 a agriculturii ecologice \xc3\xaen Fran\xc8\x9ba. A activat la Centrul Interna\xc8\x9bional de Cooperare pentru Dezvoltare Agricol\xc4\x83 din Paris-Montreuil (august\xe2\x80\x93septembrie 1995), ocup\xc3\xa2ndu-se de preg\xc4\x83tirea unui proiect de cooperare descentralizat\xc4\x83 Savoia\xe2\x80\x93Arge\xc8\x99 pentru dezvoltare rural\xc4\x83. A activat \xc3\xaen calitate de inginer stagiar la Camera Jude\xc8\x9bean\xc4\x83 de Agricultur\xc4\x83 Aveyron (februarie\xe2\x80\x93septembrie 1997), ocup\xc3\xa2ndu-se cu elaborarea lucr\xc4\x83rii de diplom\xc4\x83 DAA \xe2\x80\x9eAnaliza \xc8\x99i evaluarea experien\xc8\x9bei de dezvoltare agricol\xc4\x83 \xc8\x99i rural\xc4\x83 \xc3\xaen Nord-Aveyron\xe2\x80\x9d.\n_START_SECTION_\nActivitate profesional\xc4\x83\n_START_PARAGRAPH_\nDup\xc4\x83 absolvirea masteratului, Dacian Ciolo\xc8\x99 a lucrat ca agroeconomist stagiar la Comisia European\xc4\x83 de la Bruxelles, \xc3\xaen cadrul Diviziei de Dezvoltare Rural\xc4\x83 a Direc\xc8\x9biei Generale de Agricultur\xc4\x83 (martie\xe2\x80\x93iulie 1997, aprilie 1999), ocup\xc3\xa2ndu-se cu preg\xc4\x83tirea programului SAPARD. \xc3\x8en perioada martie 1998\xe2\x80\x93octombrie 1999 a fost directorul Programului de dezvoltare rural\xc4\x83 local\xc4\x83 \xc3\xaen Arge\xc8\x99, \xc3\xaen cadrul cooper\xc4\x83rii descentralizare dintre Consiliul General Savoia \xc8\x99i Consiliul Jude\xc8\x9bean Arge\xc8\x99. \xc3\x8entre noiembrie 1999 \xc8\x99i decembrie 2001 a fost coordonator al programelor de cooperare franco-rom\xc3\xa2ne \xc3\xaen dezvoltare agricol\xc4\x83 \xc8\x99i rural\xc4\x83 la Centrul Interna\xc8\x9bional de Cooperare pentru Dezvoltare Agricol\xc4\x83 \xc3\xaen cooperare cu Asocia\xc8\x9bia Na\xc8\x9bional\xc4\x83 de Dezvoltare Agricol\xc4\x83._NEWLINE_\xc3\x8entre anii 2002 \xc8\x99i 2003 a lucrat la Comisia European\xc4\x83, Delega\xc8\x9bia CE \xc3\xaen Rom\xc3\xa2nia, ca manager \xc3\xaen domeniul agriculturii \xc8\x99i dezvolt\xc4\x83rii rurale, SAPARD.\n_START_SECTION_\nActivitate politic\xc4\x83\n_START_PARAGRAPH_\nDacian Ciolo\xc8\x99 a intrat pe scena politic\xc4\x83 \xc3\xaen ianuarie 2005 c\xc3\xa2nd a devenit consilier al ministrului Agriculturii, P\xc4\x83durilor \xc8\x99i Dezvolt\xc4\x83rii Rurale \xc8\x99i reprezentant \xc3\xaen Comitetul Special Agricol la Consiliul European. De\xc8\x99i nu f\xc4\x83cea parte din niciun partid politic, \xc3\xaen perioada mai\xe2\x80\x93octombrie 2007 a fost subsecretar de stat pentru Afaceri Europene.\n_START_SECTION_\nMinistru al Agriculturii\n_START_PARAGRAPH_\n\xc3\x8en octombrie 2007, Dacian Ciolo\xc8\x99 a fost propus de premierul C\xc4\x83lin Popescu-T\xc4\x83riceanu pentru ocuparea func\xc8\x9biei de ministru al Agriculturii \xc3\xaen locul lui Decebal Traian Reme\xc8\x99 care a demisionat \xc3\xaen urma unor acuza\xc8\x9bii de trafic de influen\xc8\x9b\xc4\x83. Liberalii au luat \xc3\xaen calcul \xc3\xaenlocuirea lui Reme\xc8\x99 cu Dan Radu Ru\xc8\x99anu, Ilie Bolojan sau Dacian Ciolo\xc8\x99. Acesta din urm\xc4\x83, de\xc8\x99i nu este membru PNL, a fost preferat \xc3\xaen cele din urm\xc4\x83 din cauza experien\xc8\x9bei sale \xc3\xaen domeniu \xc8\x99i \xc3\xaen rela\xc8\x9biile cu organismele UE. Ciolo\xc8\x99 a de\xc8\x9binut aceast portofoliu p\xc3\xa2n\xc4\x83 la demisia cabinetului dup\xc4\x83 alegerile parlamanentare din noiembrie 2008.\n_START_SECTION_\nComisar european\n_START_PARAGRAPH_\n\xc3\x8en octombrie 2009, guvernul Boc, \xc3\xaen speran\xc8\x9ba de a-\xc8\x99i asigura portofoliul Agriculturii \xc3\xaen a doua Comisie Barroso, l-a nominalizat pe Dacian Ciolo\xc8\x99 pentru func\xc8\x9bia de comisar european din partea Rom\xc3\xa2niei. Propunerea a fost criticat\xc4\x83 de liberalii \xc8\x99i social-democra\xc8\x9bii din opozi\xc8\x9bie, care au considerat-o drept o manevr\xc4\x83 de ultim moment a unui guvern aflat \xc3\xaen pragul pr\xc4\x83bu\xc8\x99irii, dar \xc8\x99i de Partidul Sociali\xc8\x99tilor Europeni  care a considerat c\xc4\x83 aceast\xc4\x83 pozi\xc8\x9bie ar fi trebuit s\xc4\x83 mearg\xc4\x83 la un social-democrat. \xc3\x8entr-adev\xc4\x83r, guvernul Boc a c\xc4\x83zut la o zi dup\xc4\x83 nominalizarea lui Ciolo\xc8\x99, c\xc3\xa2nd a pierdut o mo\xc8\x9biune de cenzur\xc4\x83. De\xc8\x99i nominalizarea sa a fost sus\xc8\x9binut\xc4\x83 de pre\xc8\x99edintele Traian B\xc4\x83sescu, Ciolo\xc8\x99 a men\xc8\x9binut o autonomie fa\xc8\x9b\xc4\x83 de acesta \xc8\x99i s-a bucurat de o reputa\xc8\x9bie bun\xc4\x83 \xc3\xaen r\xc3\xa2ndul parlamentarilor._NEWLINE_La sf\xc3\xa2r\xc8\x99itul lunii noiembrie, pre\xc8\x99edintele Comisiei Europene, Jos\xc3\xa9 Manuel Barroso, l-a nominalizat pentru postul de comisar pe Agricultur\xc4\x83. Barroso a apreciat c\xc4\x83 Dacian Ciolo\xc8\x99 a fost \xe2\x80\x9ecel mai competent nume\xe2\x80\x9d de pe lista candida\xc8\x9bilor pentru acest portofoliu. De asemenea, Barroso a l\xc4\x83udat \xe2\x80\x9eviziunea modern\xc4\x83\xe2\x80\x9d a acestuia asupra agriculturii \xc8\x99i dezvolt\xc4\x83rii rurale. Revista britanic\xc4\x83 Farmers Weekly a considerat numirea \xe2\x80\x9eo alegere controversat\xc4\x83\xe2\x80\x9d, invoc\xc3\xa2nd gestionarea defectuoas\xc4\x83 de c\xc4\x83tre Rom\xc3\xa2nia a fondurilor europene, dar a recunoscut \xe2\x80\x9eexperien\xc8\x9ba agricol\xc4\x83 ampl\xc4\x83\xe2\x80\x9d a acestuia. Sindicatul Na\xc8\x9bional al Fermierilor din Anglia \xc8\x99i \xc8\x9aara Galilor \xc8\x99i Sindicatul Na\xc8\x9bional al Fermierilor din Sco\xc8\x9bia au salutat numirea lui Ciolo\xc8\x99. Ministrul italian al Agriculturii Luca Zaia \xc8\x99i pre\xc8\x99edintele francez Nicolas Sarkozy l-au felicitat, de asemenea, pe Dacian Ciolo\xc8\x99. Agen\xc8\x9bia german\xc4\x83 de \xc8\x99tiri Deutsche Presse-Agentur \xc8\x99i ziarul britanic The Independent au criticat nominalizarea lui Ciolo\xc8\x99 din cauza chestiunii fondurilor europene, \xc3\xaen timp ce cotidianul francez Ouest-France a apreciat c\xc4\x83 motivul indign\xc4\x83rii britanicilor a fost percep\xc8\x9bia c\xc4\x83 Ciolo\xc8\x99 ar fi de fapt un al doilea comisar francez, date fiind leg\xc4\x83turile sale str\xc3\xa2nse cu aceast\xc4\x83 \xc8\x9bar\xc4\x83. _NEWLINE_\xc3\x8en ianuarie 2010, Dacian Ciolo\xc8\x99 a fost audiat \xc3\xaen Parlamentul European pentru a se stabili dac\xc4\x83 este candidatul potrivit pentru postul de comisar pentru Agricultur\xc4\x83. Ciolo\xc8\x99 a fost votat \xc3\xaen unanimitate de c\xc4\x83tre membrii comisiei. Parlamentul European a acordat pe 9 februarie votul de \xc3\xaencredere echipei conduse de Jos\xc3\xa9 Manuel Barroso. Ciolo\xc8\x99 a stabilit ca obiective pentru mandatul s\xc4\x83u men\xc8\x9binerea unui sector agricol prosper, conservarea mediului \xc8\x99i protec\xc8\x9bia peisajului rural, combaterea \xc3\xaenc\xc4\x83lzirii globale \xc8\x99i asigurarea unui nivel de trai echitabil pentru fermieri. Ciolo\xc8\x99 a promis, de asemenea, s\xc4\x83 continue adaptarea \xc8\x99i restructurarea politicii agricole comune. Chestiunea fondurilor europene reclamat\xc4\x83 de unele publica\xc8\x9bii interna\xc8\x9bionale a fost adus\xc4\x83 \xc3\xaen discu\xc8\x9bie de Ciolo\xc8\x99 la c\xc3\xa2teva zile de la \xc3\xaenceperea mandatului. Pe 16 februarie, acesta a cerut Rom\xc3\xa2niei, \xc3\xaentr-o scrisoare oficial\xc4\x83, remedierea deficien\xc8\x9belor din Sistemul Integrat de Administrare \xc8\x99i Control prin care se acord\xc4\x83 subven\xc8\x9biile europene. Pe 12 octombrie 2011 \xc8\x99i-a publicat propunerile de revizuire a politicii agricole europene, \xc3\xaen care su\xc8\x9btine ca Uniunea European\xc4\x83 ar trebui s\xc4\x83 \xc3\xae\xc8\x99i dubleze produc\xc8\x9bia agricol\xc4\x83 p\xc3\xa2n\xc4\x83 \xc3\xaen 2050._NEWLINE_\xc3\x8en iulie 2015, succesorul lui Barroso, Jean-Claude Juncker, l-a desemnat pe Dacian Ciolo\xc8\x99 \xc3\xaen func\xc8\x9bia de consilier special privind siguran\xc8\x9ba alimentar\xc4\x83 interna\xc8\x9bional\xc4\x83.\n_START_SECTION_\nPrim-ministru\n_START_PARAGRAPH_\nPe 10 noiembrie 2015, Dacian Ciolo\xc8\x99 a fost desemnat prim-ministru al Rom\xc3\xa2niei de c\xc4\x83tre pre\xc8\x99edintele Klaus Iohannis, la \xc8\x99ase zile dup\xc4\x83 demisia premierului Victor Ponta. Ciolo\xc8\x99 a propus un cabinet tehnocrat format din 21 de membri, o treime dintre ace\xc8\x99tia femei. Pe 17 noiembrie, guvernul condus de Dacian Ciolo\xc8\x99 a fost \xc3\xaenvestit de c\xc4\x83tre Parlament, dup\xc4\x83 ce a primit sus\xc8\x9binerea a 389 de deputa\xc8\x9bi \xc8\x99i senatori, cu 115 voturi mai multe dec\xc3\xa2t cele necesare. PSD, PNL, UDMR, UNPR \xc8\x99i grupul minorit\xc4\x83\xc8\x9bilor au anun\xc8\x9bat c\xc4\x83 sus\xc8\x9bin guvernul, \xc3\xaen timp ce ALDE, PMP \xc8\x99i PND s-au opus. Pre\xc8\x99edintele PSD, Liviu Dragnea, a negociat sus\xc8\x9binerea Guvernului Ciolo\xc8\x99 \xc3\xaen schimbul desemn\xc4\x83rii lui Vasile D\xc3\xaencu \xc3\xaen func\xc8\x9biile de vicepremier \xc8\x99i ministru al Dezvolt\xc4\x83rii._NEWLINE_Pe fondul crizei dezinfectan\xc8\x9bilor dilua\xc8\x9bi, ministrul S\xc4\x83n\xc4\x83t\xc4\x83\xc8\x9bii, Patriciu Achima\xc8\x99-Cadariu, a demisionat pe 9 mai 2016. Premierul Dacian Ciolo\xc8\x99 a asigurat interimatul acestei func\xc8\x9bii p\xc3\xa2n\xc4\x83 la numirea succesorului acestuia, Vlad Voiculescu, pe 20 mai._NEWLINE_\xc3\x8en octombrie 2016, \xc3\xaen preajma alegerilor parlamentare, Dacian Ciolo\xc8\x99 a lansat Platforma Rom\xc3\xa2nia 100, o platform\xc4\x83 de principii, valori \xc8\x99i proiecte pentru dezvoltarea Rom\xc3\xa2niei, pe care a propus-o spre dezbatere partidelor aflate \xc3\xaen campanie. Concomitent, Ciolo\xc8\x99 a confirmat c\xc4\x83 nu va candida la alegeri. Principalele dou\xc4\x83 partide din opozi\xc8\x9bie, Partidul Na\xc8\x9bional Liberal \xc8\x99i Uniunea Salva\xc8\x9bi Rom\xc3\xa2nia, \xc8\x99i-au anun\xc8\x9bat sus\xc8\x9binerea pentru Platforma Rom\xc3\xa2nia 100. La r\xc3\xa2ndul s\xc4\x83u, Dacian Ciolo\xc8\x99 a recomandat electoratului s\xc4\x83 voteze PNL sau USR.\n_START_SECTION_\nPartidul Libertate, Unitate \xc8\x99i Solidaritate\n_START_PARAGRAPH_\n\xc3\x8en decembrie 2017, Dacian Ciolo\xc8\x99 a anun\xc8\x9bat c\xc4\x83 din Platforma Rom\xc3\xa2nia 100 se va desprinde un partid politic. Trei luni mai t\xc3\xa2rziu, Ciolo\xc8\x99 a pus bazele Mi\xc8\x99c\xc4\x83rii Rom\xc3\xa2nia \xc3\x8empreun\xc4\x83. \xc3\x8entruc\xc3\xa2t \xc3\xaenfiin\xc8\x9barea acestei forma\xc8\x9biuni a fost tergiversat\xc4\x83 \xc3\xaen instan\xc8\x9b\xc4\x83, Dacian Ciolo\xc8\x99 a abadonat proiectul, iar pe 15 decembrie 2018 a prezentat, la Cluj-Napoca, un nou partid politic \xe2\x80\x93 Partidul Libertate, Unitate \xc8\x99i Solidaritate \xe2\x80\x93 \xc3\xaenscris deja \xc3\xaen Registrul partidelor politice._NEWLINE_Pe 26 ianuarie 2019, la prima conven\xc8\x9bie na\xc8\x9bional\xc4\x83 a PLUS, Ciolo\xc8\x99 a fost ales pre\xc8\x99edinte al partidului cu 99,17% din voturi. Din 2 februarie 2019, Dacian Ciolo\xc8\x99 este copre\xc8\x99edinte al Alian\xc8\x9bei 2020 USR+PLUS al\xc4\x83turi de pre\xc8\x99edintele USR, Dan Barna, alian\xc8\x9ba fiind constituit\xc4\x83 \xc3\xaen \xc8\x99edin\xc8\x9ba Comitetului Politic al USR, care a decis s\xc4\x83 participe pe o list\xc4\x83 comun\xc4\x83 la alegerile europarlamentare din 26 mai. La aceea\xc8\x99i dat\xc4\x83, reprezentan\xc8\x9bii partidelor USR \xc8\x99i PLUS au anun\xc8\x9bat lista comun\xc4\x83 de candida\xc8\x9bi, Dacian Ciolo\xc8\x99 ocup\xc3\xa2nd prima pozi\xc8\x9bie. Alian\xc8\x9ba a primit 22,36% din voturi \xc8\x99i, astfel, Ciolo\xc8\x99 a ob\xc8\x9binut un mandat de eurodeputat. \xc3\x8en lunile dinaintea scrutinului, Ciolo\xc8\x99 a avut mai multe discu\xc8\x9bii cu conducerile partidelor En Marche! din Fran\xc8\x9ba \xc8\x99i Ciudadanos din Spania pentru constituirea unui nou grup politic, de centru-dreapta, \xc3\xaen Parlamentul European. \xc3\x8en iunie 2019, acesta a fost ales liderul grupului Renew Europe, al treilea grup ca m\xc4\x83rime din Parlament, cu 65 de voturi \xe2\x80\x9epentru\xe2\x80\x9d \xc8\x99i 41 de voturi \xe2\x80\x9e\xc3\xaempotriv\xc4\x83\xe2\x80\x9d.\n_START_SECTION_\nPremii \xc8\x99i distinc\xc8\x9bii\n_START_PARAGRAPH_\nPe 27 noiembrie 2014, Dacian Ciolo\xc8\x99 s-a num\xc4\x83rat printre cei care au primit distinc\xc8\x9bia \xe2\x80\x9ePersonalitatea anului pentru o Rom\xc3\xa2nie european\xc4\x83\xe2\x80\x9d, acordat\xc4\x83 de c\xc4\x83tre Funda\xc8\x9bia Eurolink\xe2\x80\x93Casa Europei, parte integrant\xc4\x83 a Federa\xc8\x9biei Interna\xc8\x9bionale a Caselor Europei. \xc3\x8en octombrie 2015 i-a fost acordat titlul de Professor Honoris Causa al Universit\xc4\x83\xc8\x9bii de \xc8\x98tiin\xc8\x9be Agricole \xc8\x99i Medicin\xc4\x83 Veterinar\xc4\x83 din Cluj-Napoca.\n_START_SECTION_\nVia\xc8\x9b\xc4\x83 personal\xc4\x83\n_START_PARAGRAPH_\n\xc3\x8en 2000, Dacian Ciolo\xc8\x99 s-a c\xc4\x83s\xc4\x83torit cu Val\xc3\xa9rie Villemin, o expert\xc4\x83 \xc3\xaen agricultur\xc4\x83 pe care a cunoscut-o \xc3\xaen timpul studiilor \xc3\xaen Fran\xc8\x9ba. Cununia a avut loc \xc3\xaen Pericei. Cuplul nu are copii. Ciolo\xc8\x99 are un frate mai mic, Sorin. Tat\xc4\x83l s\xc4\x83u a insistat asupra primului prenume, Dacian, \xc3\xaen timp ce al doilea prenume, de origine francez\xc4\x83, vine de la Julien Sorel, protagonistul romanului Ro\xc8\x99u \xc8\x99i negru, o carte pe care mama sa a citit-o \xc3\xaen timpul sarcinii. Ciolo\xc8\x99 este cre\xc8\x99tin-ortodox.'